[pic] | KOMISIJA EVROPSKIH SKUPNOSTI |

Bruselj, 8.10.2009

COM(2009)537 konč.

Predlog

SKLEP SVETA

o določitvi stališča, ki se sprejme v imenu Evropske skupnosti glede predloga za sprejetje regionalnih akcijskih načrtov v okviru izvajanja člena 15 Protokola o varstvu Sredozemskega morja pred onesnaževanjem iz virov in dejavnosti na kopnem

OBRAZLOŽITVENI MEMORANDUM

1. Skupnost in države članice ob Sredozemskem morju so pogodbenice Konvencije o varstvu morskega okolja in obalnih območij Sredozemskega morja (Barcelonske konvencije) ter Protokola o varstvu Sredozemskega morja pred onesnaževanjem iz virov in dejavnosti na kopnem.

2. Varstvo okolja in zlasti varstvo voda pred onesnaževanjem, kar je tema konvencije in protokola, je večinoma urejeno z zakonodajo Skupnosti (npr. z Okvirno direktivo o vodah, Direktivo o čiščenju komunalne odpadne vode ali Okvirno direktivo o morski strategiji). Ker konvencija in protokol na tem področju določata pravice in obveznosti, je v interesu Skupnosti, da zagotovi skladnost med cilji politike in zakonodaje Skupnosti ter obveznostmi, ki jih je prevzela v skladu s temi instrumenti.

3. Protokol o virih na kopnem, ki je začel veljati 11. maja 2008, določa, da bo Konvencija sprejela regionalne akcijske načrte za preprečevanje onesnaževanja iz virov in dejavnosti na kopnem. V skladu s členom 15 Protokola postanejo ukrepi in roki regionalnih akcijskih načrtov zavezujoči takoj po sprejetju akcijskih načrtov na zasedanju pogodbenic.

4. MED POL, ustrezni strokovni organ, ki je v okviru Konvencije pristojen za vprašanje onesnaževanja, je preučil in odobril tri osnutke predlogov za regionalne akcijske načrte (za zmanjšanje BOD5, za DDT in za sedem drugih snovi, ki so strupene in odporne na razgradnjo ter se kopičijo v organizmih in prenašajo na velike razdalje). Pravni vidiki v zvezi z odpadki temeljijo na glavnih mednarodnih sporazumih s tega področja, zlasti na Baselski konvenciji o nadzoru prehoda nevarnih odpadkov preko meja in njihovega odstranjevanja ter Stockholmski konvenciji o obstojnih organskih onesnaževalih.

5. Določbe v predlaganih načrtih večinoma izvirajo iz mednarodnih sporazumov, katerih pogodbenice so Skupnost in njene države članice, njihovo izvajanje pa ne bi pomenilo sprememb za zadevne politike in instrumente v okviru EU glede na skupno uporabo vseh ustreznih predpisov EU, vključno z Direktivo o čiščenju komunalne odpadne vode v povezavi z Direktivo o kopalnih vodah in Okvirno direktivo o vodah.

6. Ob upoštevanju navedenih obrazložitev bi morala Skupnost na 16. rednem zasedanju pogodbenic Barcelonske konvencije, ki bo potekalo v Marakešu od 3. do 5. novembra 2009, podpreti sprejetje zgoraj navedenih regionalnih akcijskih načrtov v okviru izvajanja Protokola o virih na kopnem.

7. Ker bodo imeli sklepi, sprejeti na zasedanju pogodbenic, pravne učinke, mora Skupnost sprejeti stališče v skladu z drugim pododstavkom člena 300(2) Pogodbe ES. Zato je potrebno, da Svet sprejme sklep na podlagi predloga Komisije. Evropski parlament bo nemudoma in v celoti obveščen o določitvi stališča Skupnosti, kot zahteva tretji pododstavek člena 300(2) Pogodbe ES.

Predlog

SKLEP SVETA

o določitvi stališča, ki se sprejme v imenu Evropske skupnosti glede predloga za sprejetje regionalnih akcijskih načrtov v okviru izvajanja člena 15 Protokola o varstvu Sredozemskega morja pred onesnaževanjem iz virov in dejavnosti na kopnem

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 175(1) v povezavi z drugim pododstavkom člena 300(2) Pogodbe,

ob upoštevanju predloga Komisije[1],

ob upoštevanju naslednjega:

8. Skupnost in države članice ob Sredozemskem morju so pogodbenice Konvencije o varstvu morskega okolja[2] in obalnih območij Sredozemskega morja ter Protokola o varstvu Sredozemskega morja pred onesnaževanjem iz virov in dejavnosti na kopnem[3].

9. Varstvo okolja pretežno ureja zakonodaja Skupnosti, vključno s področjem varstva voda pred onesnaževanjem. Ker konvencija in protokol na tem področju določata pravice in obveznosti, je v interesu Skupnosti, da zagotovi skladnost med cilji politike in zakonodaje Skupnosti ter obveznostmi, ki jih je prevzela v skladu s temi instrumenti.

10. Protokol o virih na kopnem, ki je začel veljati 11. maja 2008, določa, da bodo na zasedanju pogodbenic sprejeti regionalni akcijski načrti in programi ter ukrepi in roki za preprečevanje onesnaževanja iz virov in dejavnosti na kopnem. Ko so na zasedanju pogodbenic Konvencije sprejeti načrti, postanejo njihovi ukrepi in roki zavezujoči stoosemdeseti dan po dnevu, ko se obvestijo pogodbenice.

11. Organ, ki so ga pogodbenice pooblastile za pripravo zasedanja pogodbenic, je oblikoval tri osnutke regionalnih akcijskih načrtov (za zmanjšanje BOD5, za postopno odpravo DDT in za sedem drugih snovi, ki so strupene in odporne na razgradnjo ter se kopičijo v organizmih in prenašajo na velike razdalje), ki jih je preučil in odobril ustrezni strokovni organ Konvencije.

12. Na 16. rednem zasedanju pogodbenic Konvencije o varstvu morskega okolja in obalnih območij Sredozemskega morja morajo Skupnost in države članice tesno sodelovati, da zagotovijo, da bodo končni sprejeti regionalni akcijski načrti skladni z zakonodajo Skupnosti.

13. Zato je treba podpreti sprejetje predlaganih regionalnih akcijskih načrtov –

SKLENIL:

Edini člen

Na 16. rednem zasedanju pogodbenic Konvencije o varstvu morskega okolja in obalnih območij Sredozemskega morja mora Skupnost podpreti sprejetje regionalnih načrtov za zmanjšanje BOD5 v komunalni odpadni vodi, odpravo aldrina, klordana, dieldrina, endrina, heptaklora, miraksa in toksafena ter postopno odpravo DDT v okviru izvajanja člena 15 Protokola o varstvu Sredozemskega morja pred onesnaževanjem iz virov in dejavnosti na kopnem.

V Bruslju,

Za Svet

Predsednik

[1] UL C , , str. .

[2] UL L 240, 19.9.1977, str. 1–2 in UL L 322, 14.12.1999, str. 32–33.

[3] UL L 322, 14.12.1999, str. 18–31.